Turuosad ja koondumise väga kõrge tase kitsal turul ei näita aga turujõudu, mis võimaldaks uuel üksusel tõhusat konkurentsi siseturul märkimisväärselt takistada, kui asjaomased turuosad on väga kõikuvad ja ebastabiilsed. Lisaks ei pruugi suured turuosad tingimata viidata turgu valitsevale seisundile ja seega kestvale kahjule konkurentsile, kui need puudutavad uut sektorit, mis laieneb pidevalt, mida iseloomustavad lühikesed innovatsioonitsüklid ning milles suured turuosad võivad kesta väga lühikest aega. Mis puudutab eelkõige Interneti-side teenuste ja tarkvara sektorit, siis võib turuosade olulist koondumist vähendada asjaolu, et kasutajad ootavad asjaomaste sideteenuste ristkasutatavust ja pakkumist tasuta.

Koondumise siseturuga kokkusobivuse hindamisel võivad 50%‑lised või suuremad turuosad olla tõendiks turgu valitseva seisundi olemasolust, tingimusel et turg, millele need turuosad viitavad, on eelnevalt määratletud.

Konglomeraadi mõju tekitavate koondumiste osas tuleneb mitte-horisontaalsete ühinemiste hindamise suuniste vastavalt nõukogu määrusele kontrolli kehtestamise kohta ettevõtjate koondumiste üle punktidest 11 ja 92, et seda liiki ühinemised ei puuduta konkureerivaid ettevõtjaid, mistõttu on nende puhul konkurentsiprobleemide tekkimine horisontaalsete ühinemistega võrreldes vähem tõenäoline. Lisaks sellele võivad need lubada asjaomastel pooltel saavutada tõhususe kasvu.

Konglomeraadi mõju tekitavad koondumised võivad siiski teatud asjaoludel konkurentsiprobleeme kaasa tuua; see võib olla nii eelkõige siis, kui koondumine võimaldab uuel üksusel rakendada turu sulgemise strateegiat. Nimelt võib turu sulgemine aset leida siis, kui seotud turgudel müüdavate toodete kombineerimine annab ühinemisel tekkinud üksusele võime ja stiimuli kanda tugev turuseisund ühel turul üle teisele turule, et seal turg konkurentsile sulgeda. See mõju peab olema teisel turul lähitulevikus ettenähtav, selleks et koondumine tekitaks konkurentsiprobleeme määruse nr 139/2004 kontrolli kehtestamise kohta ettevõtjate koondumiste üle tähenduses.

Konglomeraadi mõju tõendamise osas on eriti oluline nende tõendite kvaliteet, mis komisjon esitab koondumise siseturuga kokkusobimatuks kuulutamise otsuse vastuvõtmise vajalikkuse tõendamiseks. Nimelt põhineb konglomeraadi tüüpi koondumise hinnang prognoosil, milles tulevikku ulatuva ajavahemiku arvestamine ühelt poolt ja tõhusa konkurentsi märkimisväärse takistamise tuvastamiseks vajalik kangiefekt teiselt poolt tingivad selle, et põhjuse ja tagajärje seosed on raskesti tajutavad, ebakindlad ja raskesti tõendatavad. Komisjon võib koondumise siseturuga kokkusobimatuks kuulutada vaid siis, kui konkurentsi märkimisväärne takistamine on koondumise otsene ja vahetu tagajärg. Sellist takistust, mis tuleneb koondumisel tekkinud üksuse tulevikus tehtavatest otsustest, saab käsitada koondumise otsese ja vahetu tagajärjena juhul, kui tulevikus aset leidva tegevuse muudab võimalikuks ja majanduslikult mõistlikuks turu tunnuste ja struktuuri muutmine koondumisega.

Mis puudutab koondumist kahe ettevõtja vahel, kes pakuvad era- ja äriklientidele Interneti teel sideteenuseid ja –tarkvara, tuleb uue üksuse turu sulgemise suutlikkust, mis tagab vastavate tarkvarade eelisega ristkasutatavuse, hinnata eelkõige tehnilise innovatsiooni alase töö ja turu sulgemiseks vajaliku turustamise kestuse alusel. Kui sulgemise mõju sõltub mitmest tulevikus aset leidvast ja spekulatiivsest tegurist, on see mõju liiga ebakindel, et seda võiks pidada koondumise otseseks ja vahetuks tagajärjeks. Pealegi, juhul kui seda negatiivset mõju võiks isegi pidada koondumise tagajärjeks, tuleks veel tõendada uue üksuse ärilist ajendit turu sulgemise strateegiat järgida, piisava turujõu olemasolu selle strateegia elluviimiseks ning konkureerivate ettevõtjate suutmatust seista turu sulgemisele vastu.

(vt punktid 115–135)